SKRIFTLIG FORESPØRGSEL E-0857/00

af Roger Helmer (PPE-DE) til Kommissionen

(22. marts 2000)

Om: Direktivet om byggematerialer

Formålet med direktivet om byggematerialer var at fjerne handelshindringer inden for EU. Det skal sikre, at alle produkter, der sælges inden for byggesektoren i EU, er velegnede til den tilsigtede brug. Hvert enkelt produkt skal forsynes med et EF-mærke, der attesterer, at det pågældende produkt er i overensstemmelse med en harmoniseret europæisk specifikation eller en europæisk teknisk godkendelse. Inden for en overgangsperioden vil der kunne anvendes både nationale og harmoniserede standarder. Sikkerhed i tilfælde af brand er et af de

områder, hvor der gælder harmoniserede standarder.

Har Kommissionen anslået omkostningerne til gennemførelsen af harmoniserede standarder for brandsikringsindustrien?

Hvilke garantier kan Kommissionen give for, at de harmoniserede standarder vil blive gennemført samtidig i alle medlemsstater?

Hvordan vil Kommissionen sikre, at de enkelte medlemsstater ikke samtidig anvender deres egne afprøvningsmetoder eller -kriterier, hvorved der fortsat vil bestå handelshindringer?

Kan Kommissionen forsikre industrien om, at afprøvningslaboratorierne råder over tilstrækkelig kapacitet til at klare en yderligere afprøvning af hvert eneste produkt?

Da presset på de anerkendte laboratorier er stort, vil Kommissionen så tillade, at der udstedes et EF-mærke på grundlag af afprøvninger, som foretages i overensstemmelse med det endelige udkast til en europæisk standard (Draft European Standard prEN)?

Svar afgivet på Kommissionens vegne af Erkki Liikanen

(26. april 2000)

Der er ikke blevet foretaget nogen speciel evaluering af omkostningerne for brandsikringsindustrien, men Kommissionen finder, at de fordele, som producenterne får af det indre marked, i form af lettere adgang til de europæiske markeder uden afprøvning flere gange efter forskellige nationale standarder, langt opvejer de omkostninger, der i første omgang kræves for at gennemføre de harmoniserede standarder.

De harmoniserede standarder skal gennemføres samtidig i alle medlemsstater. Når overgangsordningerne er blevet fastsat i samråd med medlemsstaternes repræsentanter i Det Stående Byggeudvalg, vil Kommissionen nøje overvåge de gennemførelsesforanstaltninger, der træffes i medlemsstaterne. Denne praksis anvendes allerede på andre områder i form af resultattavlen for det indre marked.

Kommissionen råder over alle de nødvendige juridiske midler til at sikre, at medlemsstaterne vedtager bestemmelser i overensstemmelse med EF-traktaten. Om nødvendigt vil Kommissionen ikke tøve med at indlede en overtrædelsesprocedure, hvis disse forpligtelser ikke efterkommes.

Ved fastsættelsen af, hvor længe de nationale og de europæiske standarder skal være gyldige parallelt, tager Kommissionen hensyn til afprøvningsorganernes kapacitet til at foretage det nødvendige arbejde i forbindelse med overensstemmelseskontrollen.

I henhold til direktiv 89/106/EØF om indbyrdes tilnærmelse af medlemsstaternes love og administrative bestemmelser om byggevarer(1) skal EF-mærket tildeles på grundlag af den endelige europæiske standard. Der kan dog senere ved den formelle attestation af overensstemmelsesprocedurerne tages højde for den afprøvning, der er gennemført af et godkendt laboratorium efter det endelige udkast til en standard.

(1) EFT L 40 af 11.2.1989.